સંવત ૧૯૨૮માં જન્મેલા મોંઘીબા એ સંવત ૧૯૩૯માં બાર વરસની ઉંમરે વાઘા સ્વામી પાસેથી ગુરુદીક્ષા લીધી. સમર્થ સંત વાઘા સ્વામીએ શિષ્યા મોંઘીબાને યમનિયમ અને યોગની ચાવીઓ આપી અને અગોચરમાંથી ઉજાસનો પંથ દેખાડ્યો. હરિસ્મરણ, દેહાધ્યાસ અને નિરંતર પ્રભુલગનથી મોંઘીબા વિકટતાનાં પગથિયાં ઓળંગતાં રહ્યાં. સાધનાના માર્ગે ડગ દેતાં રહ્યા… ધ્યાન, ધારણા સિદ્ધ થતાં રહ્યાં. જગ્યામાં આવતાં દીનદુખિયાંની માતૃભાવે સેવા કરતાં રહ્યા… સાંસારિક સ્પંદનોને કઠોર પરિશ્રમ અને પ્રભુભજનથી મૂઠીમાં લેતાં રહ્યાં… માંદાની સેવા, દુખિયાંને આશ્વાસન દેતાં રહ્યાં.